b'\n_START_ARTICLE_\nOljkarstvo\n_START_PARAGRAPH_\nOljkarstvo je  kmetijska gospodarska dejavnost, ki obsega gojenje oljk, pridelovanje oliv/oljk in pridobivanje olj\xc4\x8dnega olja._NEWLINE_Oljka (Olea Europea Sativa) je raz\xc5\xa1irjena zlasti na su\xc5\xa1nej\xc5\xa1ih obalnih obmo\xc4\x8djih Sredozemlja, manj na drugih celinah. V Sloveniji uspeva v Koprskem primorju do okoli 250 Mnm. Obalni pas od Savudrije do Devina je skrajna meja gojenja oljk na Jadranu, \xc5\xa1iri se tudi v Gori\xc5\xa1ka Brda.\n_START_SECTION_\nZgodovina\n_START_PARAGRAPH_\nOljkarstvo so na teh obmo\xc4\x8djih pospe\xc5\xa1evali \xc5\xbee gr\xc5\xa1ki kolonisti, Rimljani in Bene\xc4\x8dani._NEWLINE_Nasadi na terasah so nastajali med francosko zasedbo v za\xc4\x8detku 18. stoletja. Pred 120 leti so obstajale me\xc5\xa1ane kulture, med oljke so sejali \xc5\xbeita in vrtnine. V starih nasadih je pri nas znanih 31 sort oljk, prevladujejo pa \xc4\x8drnica, drobnica, buga in istrska belica.\n_START_SECTION_\nOljkarstvo danes\n_START_PARAGRAPH_\nV nove nasade sadijo zlasti istrsko belico, leccino in namizno sorto askolanka, za bolj\xc5\xa1e opra\xc5\xa1evanje pa sorto pendolino. V podnebnih razmerah pri nas dozorevajo olj\xc4\x8dni plodovi novembra in decembra. Oljke se obirajo ro\xc4\x8dno ali strojno s tresenjem. Po vsej Istri oljke predelujejo v oljarnah, imenovanih torklje. Prvotno je beseda ozna\xc4\x8devala stiskalnico, s\xc4\x8dasoma pa je po njej ime dobil prostor za pridobivanje olj\xc4\x8dnega olja. Torklje so bile od nekdaj zasebne, ponekod pa so jih postavljale va\xc5\xa1ke skupnosti. Obstajale so tudi oljarne v cerkveni lasti._NEWLINE_Zaradi ostrej\xc5\xa1ih podnebnih razmer in zna\xc4\x8dilnih tal je istrsko olj\xc4\x8dno olje zelo cenjeno (posebne u\xc4\x8dinkovine, vonj). Od leta 1989 deluje blizu Ankarana sredi\xc5\xa1\xc4\x8de za razmno\xc5\xbeevanje oljk in gojenje sadik Purissima. Dru\xc5\xa1tvo oljkarjev slovenske Istre v Kopru, ustanovljeno 1992, skrbi za obnovo nasadov, pove\xc4\x8danje pridelka, prireja strokovna posvetovanja in ocenjuje kakovost olja.'